open-index/open-wikipedia-markdown huggingface dataset:
תושב חוזר

**תושב חוזר** הוא אזרח ישראל שהתגורר שנים אחדות מחוץ לישראל כתושב זר ושב להתגורר בה. במטרה לעודד אזרחים ישראלים לשוב לישראל, המדינה מעניקה הטבות שונות לתושבים חוזרים, כמו הטבות בביטוח לאומי, הקלות במס הכנסה, ייבוא חפצים אישיים ללא מסים ועוד. מספר שנות השהייה מחוץ לישראל המקנות זכות להקלות משתנה מחוק לחוק.

בפסיקה ובחקיקה נקבע שתושב ישראל הוא אדם שמרכז חייו בישראל. לקביעת מרכז החיים נקבעו מבחנים שונים, כגון מיקום המשפחה והעבודה, בעלות על דירה במדינה וכדומה. במסגרת תהליך ההכרה כתושב חוזר, דורש המוסד לביטוח לאומי להציג מסמכים המעידים על פעולות שננקטו כדי לנתק את מרכז החיים מחו"ל, כגון תיעוד על מכירת נכסים, הפסקת ביטוחים, מסמכי סיום עבודה, ויתור על אזרחות, שכירות דירה וחוזה העסקה בישראל, רישום ילדים לבית הספר ועוד. אדם שמרכז חייו אינו בישראל למשך תקופה של שנתיים ויותר ויבקש לשוב למדינה, יחשב כתושב חוזר.

## תושב חוזר בכללי משרד הקליטה
**תושב חוזר** הוא אזרח ישראל מעל גיל 17 שעבר להתגורר מחוץ לישראל ושב למדינת ישראל לאחר שהות של שנתיים ויותר ולא ביקר בישראל יותר מארבעה חודשים בכל שנה במצטבר.

## הקלות במס הכנסה

מי שעזב את ישראל כקטין וחזר אליה כעבור תקופה של חמש שנים לפחות זכאי לנקודות זיכוי כאילו הוא עולה חדש.

ב-2008 אושר תיקון מס' 168 לפקודת מס הכנסה, הפוטר עולים חדשים ותושבים חוזרים ממס הכנסה בישראל על הכנסותיהם בחו"ל במשך 10 שנים מבואם לישראל, ואף פוטר אותם מחובת דיווח על הכנסות אלה. בדו"ח מבקר המדינה מ-2013 נקבע שאמנם החוק מעודד תושבים חוזרים, אך פותח פתח להלבנת הון. למרות רצון של משרד האוצר לשנות פטור זה, החוק לא שונה.

## ביטוח בריאות
תושב חוזר נדרש לתקופת המתנה שאורכה הוא עד שישה חודשים ותלוי במשך התקופה שבה לא היה תושב ישראל. בתקופה זו התושב החוזר חייב בתשלום דמי ביטוח בריאות אך אינו זכאי לשירותים שמעניק חוק ביטוח בריאות ממלכתי לתושבי ישראל. ניתן לפדות תקופת המתנה זו בתשלום מיוחד.

## ראו גם
*תושב קבע

## קישורים חיצוניים
* מדריך מכס לתושב חוזר באתר רשות המסים בישראל
* הטיפול בבקשה לקבלת אישור זכאות לקבלת מעמד של עולה חדש או תושב חוזר ותיק באתר רשות המסים בישראל
* 
* מיהו תושב חוזר? במשרד לקליטת עליה
* 
* 

## הערות שוליים

קטגוריה:ישראל: הגירה וכניסה למדינה
קטגוריה:עלייה
חיים בן בצלאל

רבי **חיים בן בצלאל** (ה'ר"פ (1520) (לערך) פוזנן – ו' בסיוון ה'שמ"ח, (1588), פרידברג ) רב ופוסק. אחיו הגדול של המהר"ל מפראג. עסק גם בקבלה, אגדה, מוסר, דקדוק ופילוסופיה.
 
## קורות חיים
נולד בערך בשנת ה'ר"פ בפוזנן שבפולין, לאחר שאביו רבי בצלאל מוורמייזא היגר מאשכנז (האימפריה הרומית הקדושה) למרכז היהודי החדש בפולין. למד מפי יצחק הספרדי בנעוריו ובהמשך למד בלובלין בישיבותיהם של המהרש"ל ורבי שלום שכנא, והיה חברו ללימודים של הרמ"א. לימים חיבר את הספר "ויכוח מים חיים", שבו הוא מתפלמס עם פסיקות הרמ"א בספרו תורת חטאת ואף מוכיח את מחברי ספרי ההוראה, כולל בעל הארבעה טורים, שמחמתם נזנח העיסוק בתלמוד כפי הצורך. בהקדמתו לספר, הוא מבקר את הרמ"א על שכתב רק את מנהגי מדינתו, פולין, גם במקומות שבהם מנהג אשכנז שונה ממנהג פולין. כתגובה לספר זה יצא להגנת הרמ"א רבי יוסף שאול נתנזון בספרו "תורת משה".

ב-1549 יצא לגרמניה והתיישב בוורמס, בה עמד בראשות ישיבה ועסק בתלמוד ובהלכה ואף הצטרף לחבורה של לומדי דקדוק. יש טוענים כי מונה לתפקיד רב ואב"ד בה במקום דודו רבי יעקב בן חיים, אך הדברים הופרכו: הוא עזב אותה בשנת שכ"ד, בעוד רבי יעקב כיהן בתפקיד עד שנת ה'של"ג. בשנת ה'שכ"ד עבר להתגורר בקהילת פרידברג בהסן העילית, ככל הנראה בעקבות רציחתו של רב הקהילה רבי אליעזר מזיא בכ"ט בתשרי ה'שכ"ג. בפרידברג שהה כארבעים שנה, הוא שימש כנראה ראש ישיבה ועסק בהוראת הלכה, אך נמנע מלקבל על עצמו באופן רשמי משרה של אב"ד ומרא דאתרא, ואף לא של דיין, ובשל כך מונה רב אחר לקהילה, רבי מן טודרוס שפירא. ייתכן שבשנותיו האחרונות, לאחר פטירת ר' מן טודרוס, כן קיבל על עצמו משרת אב"ד.

בשנת ה'של"ח פרצה בפרנקפורט ובפרידבורג מגפה עזה שאף הרגה את המשרתת בביתו. במשך חודשיים התבטלה ישיבתו והוא שכן מסוגר בביתו ובאותם חודשים כתב את ספריו "אגרת הטיול" ו"ספר החיים" שבהסכמת האוהב ישראל מאפטא להדפסתו נכתב שדבריו נאמרו ברוח הקודש.

בנו משה היה פרנס בקהילת פרידברג, ונפטר שם בי"ח באייר ה'שפ"א.

## ספריו
חיבר מספר ספרים באגדה, מוסר, דקדוק ופילוסופיה.

* ספר החיים, קרקוב, שנ"ג
* אגרת הטיול, פראג, שס"ה
* ויכוח מים חיים, אמסטרדם, תע"ב
* צחות, אוסטרהא, 1751
*ספר עץ חיים על חכמת הדקדוק, ירושלים, תשל"ג
* באר מים חיים, על פירוש רש"י לתורה 
* ספר איסור והיתר

ספריו נדפסו פעמים רבות, בעיקר בעידוד מנהיגי החסידות.

## לקריאה נוספת
* אריק (יצחק) זימר, רבי חיים ב"ר בצלאל מפרידברג, אחי המהר"ל מפראג, מוסד הרב קוק, ירושלים, 1987
* יחזקאל פראם, "רב חיים בן בצלאל מפרידברג ומנהגי בני אשכנז", **חידושים בחקר תולדות יהודי גרמניה ומרכז אירופה** 25.1 (2023), עמ' 149–172. (זמין כאן)

## קישורים חיצוניים
* 
* ויכוח מים חיים - סדרת עבודות, באתר עד הנה - המכון המרכז לחקר המורשת התורנית בגליציה ובוקובינה
* 

## הערות שוליים

קטגוריה:רבנים גרמנים
קטגוריה:פילוסופים יהודים בימי הביניים
קטגוריה:ראשוני האחרונים
קטגוריה:תלמידי המהרש"ל
קטגוריה:מחברי ספרי מוסר ומחשבה
קטגוריה:נפטרים ב-1588
קטגוריה:יהודי פולין במאה ה-16
קטגוריה:יהודי אשכנז במאה ה-17
Signify

**Signify** הוא האלבום הרביעי של להקת הרוק המתקדם הבריטית, פורקיופיין טרי. האלבום יצא לראשונה ב-1996, ויצא שוב ב-2003 עם דיסק נוסף אשר הכולל בי-סייד של סינגלים של הלהקה, וחומרים שלא יצאו לאור. האלבום יצא שוב ב-9 במאי 2011, בגרסת תקליט ויניל. זהו האלבום הראשון של הלהקה שבו מנהיג הלהקה סטיבן וילסון, הקליט את כל האלבום עם חברי הלהקה. בשלושת האלבומים הראשונים, וילסון ניגן בכוחות עצמו ורק בקומץ שירים נעזר במוזיקאים. גם באלבום זה, ניכרת השפעת הפסיכדליה באלבום יחד עם הרוק המתקדם.

## רשימת שירים
כל המילים נכתבו על ידי סטיבן וילסון

## קישורים חיצוניים

קטגוריה:אלבומי פורקיופיין טרי
קטגוריה:אלבומים באנגלית
טרנס היל

250px|ממוזער|שמאל|טרנס היל ובאד ספנסר בשנות ה-80
200px|ממוזער|שמאל|טרנס היל, 2018
**מריו ג'ירוטי** (באיטלקית: **Mario Girotti**, שנודע בשם הבמה שלו, **טרנס היל** (באנגלית: **Terence Hill**); נולד ב-29 במרץ 1939), הוא שחקן קולנוע ממוצא איטלקי, שהתפרסם בשנות ה-70 ככוכב סדרת "מערבוני הספגטי", **טריניטי**.

## קורות חייו
טרנס היל נולד בשנת 1939 בוונציה בשם מריו ג'ירוטי, לאב איטלקי מן העיר גוביו ואם גרמניה מן העיר דרזדן, למשפחה בת שלושה ילדים.
בשנת 1943 עבר עם משפחתו לעיירה בקרבת דרזדן, בה עבד האב ככימאי. בילדותו דיבר גרמנית.
בשנת 1947 שבה המשפחה לאיטליה, לעיר אמליה שבאומבריה, שם סיים את לימודיו התיכוניים. הוא התגלה כשחקן מוכשר כבר בהיותו ילד, ושיחק בסרטים איטלקיים רבים תפקידי ילדים. בגיל 15 למד שלוש שנים בבית ספר למשחק. משם המשיך בלימודי ספרות באוניברסיטת רומא.
הוא השתתף במספר סרטים איטלקיים, ביניהם של הבמאי לוקינו ויסקונטי. לאחר מכן השתתף ב-4 מערבונים של "וינטו", המבוססים על ספריו של קרל מאי.

בשנת 1967 השתתף במערבון שצולם בדרום ספרד. המפיקים ביקשו שיופיע תחת פסאודונים בעל צליל אמריקאי ולכן החליט להסב את שמו האיטלקי לשם "טרנס היל".
בסרט זה הכיר את אשתו לעתיד, לורי צוויקלבאואר, אמריקאית ממוצא בווארי. השניים נישאו לאחר היכרות של חודשיים.

### טריניטי
היל הופיע במשותף לראשונה ב-1959 בסרט "חניבעל" עם השחקן באד ספנסר.
השניים כיכבו החל משנת 1970 בסדרת סרטי "טריניטי ובמבינו". היל גילם את "טריניטי" ואילו באד ספנסר גילם את "במבינו".
הסרט הראשון נקרא "קוראים לי טריניטי", ולאחריו הסרט "עדיין קוראים לי טריניטי"/"שמי הוא עדיין טריניטי". זה הפך לסרט האיטלקי המצליח ביותר. מאז הכינויים דבקו בהם.

### בסרטי אריה להולה
היל הופיע בכמה מערבונים בבימויו של אריה להולה בתחילת שנות השישים. אחד מסרטים אלו, "דו-קרב בשמש (1965)" , הוא מערבון בהפקה גרמנית-איטלקית שהופץ ב-1965 ובו שיחק טרנס היל באחד התפקידים הראשיים.
התסריט היה של להולה בשיתוף עם מארק חלאסקו.

### חיים אישיים
טרנס היל נשוי לשחקנית לורי צוויקלבאואר. יש להם שני ילדים משותפים: ג'ס (נולד 1969) ורוס (בן מאומץ, נולד 1973). רוס נהרג בתאונת דרכים ב-1990.

## קישורים חיצוניים

* 

קטגוריה:שחקני קולנוע וטלוויזיה איטלקים
קטגוריה:במאי טלוויזיה איטלקים
קטגוריה:במאי קולנוע איטלקים
קטגוריה:איטלקים ממוצא גרמני
קטגוריה:איטלקים שנולדו ב-1939
גלריית בלייכר

ממוזער|שמאל|200 פיקסלים|ירחמיאל מיטק בלייכר
**גלריית י"מ בלייכר** היא גלריה לאמנות שהוקמה בתל אביב על ידי ירחמיאל מיטק בלייכר (20 בדצמבר 1909 - 8 ביוני 1999) באמצע שנות הארבעים.

## ירחמיאל בלייכר
בלייכר נולד בפולין, בשנות העשרים היגרה משפחתו לגרמניה ובשנת 1933, עם עליית היטלר לשלטון, עלה עם אשתו לארץ. כמה שנים לאחר עליית הזוג ארצה, בהיותו של בלייכר חובב אמנות, הוא פתח את גלריית י"מ בלייכר ברחוב בן-יהודה 6 שבתל אביב, גלריה אשר התקיימה עד תחילת שנות התשעים.

לבלייכר היה קשר אישי ומיוחד עם שמעון פרס ובנובמבר 1997 אף קיבל מפרס במתנה מכתב הוקרה הכתוב על גבי תמונת דיוקנו.

ירחמיאל מיטק בלייכר נפטר בישראל ב-8 ביוני 1999 בגיל 90.

## הגלריה
הגלריה של בלייכר כללה, בין השאר, חפצי אמנות מסוגים רבים ובעיקר תמונות שמן ונייר של אמנים ישראלים, אירופאים ורוסים. אחד המקומות האהובים על בלייכר היה נמל יפו, שבו ביקר לעיתים תכופות. בנמל, מצא וקנה בלייכר את מיטב הסחורות מעולים חדשים שהגיעו ארצה והיו זקוקים לכסף כדי להתחיל את דרכם החדשה בארץ. בלייכר נחשף לאינספור יצירות אמנות שעברו תחת ידו: עבודות אמנות של אמנים הונגרים, צרפתים, רוסים ואקספרסיוניסטים גרמנים. מתוכן בחר את יצירות האמנות הטובות ביותר ואותן הוא החזיק בדירתו שברחוב בן יהודה 6, מעל הגלריה.

בין זרמי האמנות החשובים שאת יצירותיהם החזיק בלייכר בדירתו היו:
* אקספרסיוניזם גרמני
* פוסט אימפרסיוניזם צרפתי
* אוונגרד רוסי
* סוריאליזם

## גלריות בשנות הארבעים והחמישים
העלייה הגרמנית הביאה עימה לא רק ציוויליזציה גרמנית, אלא אף אישים תרבותיים שהסתכנו בפתיחת בתי מסחר לספרים, כגון "בלומשטיין מעיין" שברחוב אלנבי, בתי מסחר לספרים ברחוב בן יהודה ואף גלריות. אחת הגלריות הראשונות הייתה "גלריה משכית" שברחוב אלנבי 30. ב-1946 נפתחה גלריית "מקרא סטודיו" שפעלה עד 1956 ברחוב אלנבי 56. רחוב בן יהודה התחיל להתחרות ברחוב אלנבי ובאמצע שנות הארבעים נפתחה בו גלריית י"מ בלייכר.

במחצית שנות הארבעים פתח ה' בַּהְם, גם הוא עולה מגרמניה, סדנה שעסקה בהתקנת מסגרות, אך התמחתה גם בעריכת תערוכות. בשנים ההן, בתל אביב, לא היה קל למכור תמונה לגלריה והיה בלתי אפשרי להתקיים מעריכת תערוכות בלבד. לציבור לא היה כסף לשם השתתפות בתערוכות כך שמסגור תמונות היה עסק מכניס יותר מאשר מסחר באמנות. ב-1950 ייסד ז'אן תירוש גלריה לעתיקות ברחוב בן יהודה 110 וב-1952 הוא העביר אותה לרחוב דיזנגוף 100. גלריה זו נסגרה כעבור כמה שנים. ב-1959 פתח בהם גלריה ביפו העתיקה. הגלריה זכתה לפרסום רב, ובה היה אפשר למצוא את מיטב התמונות של צייריה היהודים של אסכולת פריז ומבחר יצירות גדול של ציירי ישראל. לאחר מותו של בהם, נמצא אדם שהמשיך את דרכו של בהם וניהל את הגלריה עד שנות התשעים.

גלריה וולנר התקיימה ברחוב דיזנגוף, בין שדרות בן-גוריון ורחוב ארלוזורוב, בין שנות החמישים והשבעים. לוולנר היה מאגר לא מבוטל של תמונות מטובי הציירים בארץ ובעולם, אלא שלתמונות לא נמצאו רוכשים. רק סמוך לנעילת הגלריה 'התנפלו' קונים על הגלריה וכמעט רוקנו את תכולתה. וולנר, שאפילו לא ידע מה יש לו בכל פינה של הגלריה, היה צריך לחטט כדי למצוא את המבוקש.

בלייכר
תחנת הרכבת נתניה – ספיר

**תחנת הרכבת נתניה – ספיר** היא תחנת נוסעים של רכבת ישראל הממוקמת על מסילת החוף ליד קריית ספיר בנתניה. התחנה מהווה כתחנת ביניים בקו בנימינה - רחובות - אשקלון.

## היסטוריה
את התוכנית להקמת התחנה יזמה עיריית נתניה, ובמרץ 2001 הוסכם עקרונית על הקמתה. התכנון הראשוני היה שהתחנה תוקם על ידי יזם פרטי שיקים בסמוך מרכז מסחרי (בדומה למודל שבה נבנו תחנות חוצות המפרץ ולב המפרץ). בספטמבר 2002 אושרה גם הכפלת מסילת החוף, משתי מסילות לארבע במקטע חיפה-תל אביב. זאת במטרה כי בארבע המסילות רכבת ייסעו במקביל רכבות פרווריות ובינעירוניות.

תוכנית התחנה אושרה בוועדה המחוזית לתכנון ובנייה ביוני 2012. במרץ 2014 פורסם המכרז להקמת התחנה, התחנה נפתחה ב-5 בנובמבר 2016. עלות הקמת התחנה עומדת על כ-70 מיליון ש"ח. בתחנה עוצרות רכבות בקו בנימינה–אשקלון.

ב-2021 החלו להתבצע בתחנה עבודות להתקנת מערכת הזנה חשמלית עילית על ידי חברת SEMI הספרדית וב-3 בספטמבר 2022 התבצעה נסיעה ראשונה של רכבת חשמלית בתחנה. המערכת מספקת מתח חילופין של 25 אלף וולט בתדירות של 50 הרץ ומאפשרת לציוד נייד רכבתי בעל פנטוגרף לפעול בתחנה. כיום יש לרכבת ישראל קטרי בומברדייה טראקס הגוררים קרונות דאבל דק מאותו יצרן וקרונועים חשמליים מדגם Desiro HC תוצרת סימנס.

## מבנה התחנה
התחנה ממוקמת מערבית לפסי הרכבת, בפינת הרחובות יד חרוצים והבונים, ונבנתה על שטח של 5.2 דונם, עם שטח בנוי של 1,750 מ"ר, ו-650 מקומות חניה לכלי רכב. עם פתיחתה משרתת את עובדי אזור תעשייה קריית ספיר ותושבי דרום העיר, וניתן שירות רכבות סדיר לתל אביב. התחנה צפויה להשתלב במערך ההיסעים ההמוני המתוכנן בנתניה.

מסילה כפולה עוברת בתחנה - מסילה מזרחית (צמודה לרציף 1) לרכבות דרומה ומסילה מערבית (צמודה לרציף 2) לרכבות צפונה. כל הרציפים מחוברים לגשר להולכי רגל, והוא מהווה את הקשר היחיד ביניהם לבין אולם הנוסעים. כניסה לתחנה ויציאה ממנה אפשריות רק דרך אולם הנוסעים שממערב לתחנה. ביו אולם הנוסעים לרציפים נשמר מקום לשתי מסילות נוספות, העתידות להיבנות במסגרת התוכנית להכפלה של מסילת החוף לארבע מסילות.

מרכז|200px|תרשים התחנה


קובץ:Netanya Sapir Railway Station.jpg|הכניסה לתחנה, נובמבר 2016
קובץ:Netanya Sapir Railway Station1.jpg|התחנה במבט לדרום, ינואר 2022
קובץ:Netanya Sapir Railway Station3.jpg|התחנה במבט לצפון, ינואר 2022


## שירות רכבות בתחנה
בתחנה עוצרות שתי רכבות בשעה לבנימינה, רכבות פעם בשעה לרחובות ופעם בשעה לאשקלון.

## קווי אוטובוס העוברים בתחנה
**מקרא סימנים:**
* ♿ - אוטובוס עירוני נגיש
* 🚆 - קו הזנה המותאם לזמני הרכבת

## קישורים חיצוניים

* עמוד התחנה באתר רכבת ישראל

## הערות שוליים

נתניה - ספיר
קטגוריה:נתניה: תחבורה
קטגוריה:נתניה: מבנים
קטגוריה:ישראל: תחנות רכבת לפי עיר
נורת'סטאר

**נורת'סטאר** (באנגלית: **Northstar**, בתרגום לעברית: כוכב הצפון) הוא דמות בדיונית של גיבור-על מוטאנט המופיעה בחוברות הקומיקס אקס-מן ביקום מארוול קומיקס. הדמות הופיעה לראשונה בחוברת *The X-Men #130* מפברואר 1980, ונוצרה על-יד הכותב כריס קלרמונט והמאייר ג'ון ביירן.

נורת'סטאר הוא האלטר אגו של ז'אן-פול בובייה, מוטאנט ממוצא קנדי-צרפתי בעל כוחות מניפולציה על אור. אחיה התאום של אורורה. השניים חברים בקבוצת גיבורי-העל הקנדית אלפא פלייט. נורת'סטאר הוא אחת הדמויות ההומוסקסואליות הראשונות בקומיקס. הוא התחתן עם שותפו לחיים קייל ג'ינאדו בחוברת *Astonishing X-Men #51* מיוני 2012.

ז'אן-פול הוא חובב סקי מושבע, אשר השתתף בתחרויות מקצועיות בטרם התפתחו כוחותיו לראשונה. עם התפרצות כוחותיו הוא הפך לבלתי מנוצח, ועקב טבעו התחרותי הוא מהר מאוד מאס בספורט מכיוון שלא מצא מתחרים שישתוו אליו. הוא נהפך לכועס ומרדן, ובבגרותו הצטרף לשורות החזית לשחרור קוויבק, קבוצה מיליטנטית שלחמה לעצמאותה של קוויבק מקנדה. עד מהרה הוא נגעל מאופן פעולתה של הקבוצה, והתעניין בקבוצת אלפא פלייט, שנתמכה בידי הממשלה הקנדית. עם הצטרפותו לקבוצה הוא התאחד עם אחותו התאומה, לאחר שהופרדו בילדותם.

## קישורים חיצוניים
* דף הדמות באתר הרשמי של מארוול קומיקס
* דף הדמות בפרויקט פאנדום של מארוול קומיקס

קטגוריה:אקס-מן: דמויות
קטגוריה:דמויות להט"ביות
קטגוריה:מורים בדיוניים
קטגוריה:שוטרים בדיוניים
קטגוריה:מאומצים בדיוניים
קטגוריה:דמויות הומוסקסואליות
אן א היים

**אָן אַ היים** (אוֹן אַ הֶיים; יידיש: ללא בית; בפולנית: Bezdomni) הוא סרט קולנוע בשפת היידיש תוצרת פולין משנת 1939.

## עלילה
העלילה של הסרט מזכירה עלילות של סרטים יהודים פולנים בני תקופה אחרים. בגלל תנאים כלכליים קשים אב המשפחה נוסע לאמריקה לנסות שם את מזלו ובסוף להביא לשם את משפחתו.

בתחילת הסרט טובע הבן הבכור של המשפחה, האב נוסע לארצות הברית ומשאיר מאחור את הבן השני, את אשתו ואת אביו הזקן. בהגיעו לאמריקה הוא מוצא את עצמו בבדידות ועובד קשה ולא מצליח לממש את תוכניותיו. הוא פוגש זמרת במועדון לילה שעוזרת לו במימוש תוכניותיו והוא מצליח להביא את משפחתו לניו יורק.

## לקריאה נוספת
* נתן גרוס, **תולדות הקולנוע היהודי בפולין**, ירושלים: הוצאת מאגנס, 1990, עמ' 59–61, 132-133.

## קישורים חיצוניים

קטגוריה:סרטי 1939
קטגוריה:סרטים פולניים ביידיש
Radio Studio 54 Network

**Radio Studio 54 Network** או **Studio 54 Network** היא תחנת רדיו פרטית איטלקית המשדרת מלוקרי, קלבריה.
שידוריה ניקלטים ב-FM בתשע נפות בחמישה מחוזות מדרום איטליה (קלבריה, סיציליה, קמפניה, פוליה, בזיליקטה):נפת מסינה, רג'ו די קלבריה, ויבו ולנטיה, קטנזארו, קרוטונה,לצ'ה, פוטנצה, סלרנו.
תוכניותיה כוללות שידור להיטים מוזיקליים ומידע בזמן אמיתי, עם 28 עדכונים יום-יומיים.

היא הוקמה בשנת 1985 על ידי פייטרו פארטה ופרנצ'סקו מסארה. המוטו שלה הוא: „Il bello della musica è che quando ti colpisce non senti dolore“ (מה שטוב במוזיקה הוא זה שכשהיא מכה בך, לא כואב), ציטוט מבוב מרלי.

## היסטוריה
Studio54network קמה ב-6 ביוני 1985 תחת השם Radio DJ Club Studio 54. הופיעה בהתחלה כתחנה חובבנית והתמקצעה במהלך שנות ה-90.
עקב החוק מאמי משנת 1990 לגבי ארגון השידור ברדיו ובטלוויזיה באיטליה, התחנה הפכה לחברה.
בשנת 1991 הייתה תחנת הרדיו הראשונה בקלבריה (ובין הראשונות באיטליה) ששידרה ב-Radio Data System.
בשנת 1994 השידור מוחשב, מה שאפשר דיוק ואיכות טובים בהרבה מאשר עם ציוד אנלוגי.
החל משנת 1995 הרחיבה את שידוריה מעבר לחוף היוני של רג'יו די קלבריה אל כל חבל קלבריה, ואחר כך אל האזורים הסמוכים.
בשנת 1997 הייתה בין התחנות האיטלקיות הראשונות שעשו ניסיונות הזרמת מדיה על ידי שידור באינטרנט באמצעות הטכנולוגיה של RealAudio. בשנת 1998 אימצה את השם Studio54Network.
בשנת 2000 התחילה לשדר מן הרחוב בעזרת אולפן נייד Stargate.

## קישורים חיצוניים

* 

קטגוריה:אירופה: תחנות רדיו
קטגוריה:תחנות מוזיקה
קטגוריה:רוסיה: תחנות רדיו
אורורה (קומיקס)

**אורורה** (באנגלית: **Aurora**, בתרגום לעברית: זוהר הקוטב) היא דמות בדיונית של גיבורת-על מוטאנטית המופיעה בחוברות הקומיקס אקס-מן ביקום מארוול קומיקס. הדמות הופיעה לראשונה בחוברת *The X-Men #120* מאפריל 1979, ונוצרה על-יד הכותב כריס קלרמונט והמאייר ג'ון ביירן.

אורורה היא האלטר אגו של ז'אן-מארי בובייה, מוטאנטית ממונטריאול שבקוויבק, קנדה בעלת כוחות מניפולציה על אור. היא ואחיה התאום  נורת'סטאר הופרדו בילדותם לאחר שהוריהם מתו בתאונת דרכים. ז'אן-מארי גדלה בפנימיה דתית לבנות, אך סבלה מבדידות איומה ושקלה אף התאבדות. במקום ליפול מגובה רב, היא גילתה שהיא מסוגלת לעוף במהירויות גבוהות. היא לא ידעה כי היא מוטאנטית, והאמינה כי מדובר בנס משמיים. לאחר שסיפרה זאת למנהלת הפנימיה, הנערה הצעירה הואשמה בהוצאת שם רע והוענשה קשות. תקרית זאת עוררה אצלה הפרעת זהות דיסוציאטיבית, כאשר האישיות השנייה שלה הייתה יותר מרדנית וחסרת מעצורים. היא עזבה את הפנימיה באותו לילה ומאז הדחיקה את אישיותה החדשה.

חמש שנים לאחר מכן, ז'אן-מארי מגישה מועמדות להוראת היסטוריה וגאוגרפיה, אך התפרצות פתאומית של אישיותה השנייה גורמת לה להעביר לילה פרוע ברחבי מונטריאול. היא נתקלת בשודדים, ולאחר קבלת עזרה מוולברין, הוא מבחין בכוחותיה ומייעץ לה להצטרף לקבוצה חדשה אותה אוסף ג'יימס מקדונלד האדסון, אלפא פלייט. היא מצטרפת לקבוצה ומתאחדת מחדש עם אחיה.

## קישורים חיצוניים
* דף הדמות באתר הרשמי של מארוול קומיקס
* דף הדמות בפרויקט פאנדום של מארוול קומיקס

קטגוריה:אקס-מן: דמויות
קטגוריה:מורים בדיוניים
קטגוריה:שוטרים בדיוניים
קטגוריה:יתומים בדיוניים
קטגוריה:מאומצים בדיוניים
המרגל שלא ייאמן

**המרגל שלא ייאמן** (באנגלית: **The Unlikely Spy**) הוא מותחן ריגול מאת סופר האמריקני דניאל סילבה. הספר יצא לאור ב-1996. עלילת הספר עוסקת במרדף ובקרב המתנהל בין סוכנת שתולה של המודיעין הגרמני בבריטניה ובין סוכני הביון הנגדי הבריטי, על רקע יום הפלישה המתקרב של בעלות הברית לנורמנדיה. אף שהעלילה והגיבורים דמיוניים הספר מבוסס על אירועים אמיתיים.

## עלילה
עלילת הספר נפתחת בעת שהביון גרמני מנסה לגלות את מועדה ומיקומה של הפלישה לצרפת על ידי כוחות הבעלות הברית. עתידה של גרמניה תלוי במידע הזה. על ביטחון המידע אמונים גורמי הביטחון של בעלות הברית בכלל וה-MI5 הבריטי בפרט, המנסה להסתיר את האמת מגרמנים על ידי מתן מידע כוזב. איש הביון הנגדי הבריטי, רס"ן אלפרד ויקרי, בעברו פרופסור להיסטוריה אשר לחם כאיש יחידת סיור בחיל המודיעין הבריטי במלחמת העולם הראשונה ונפצע בחזית צרפת, אמון על מבצע הונאה סודי ומתוחכם לשמירת הסוד מפני המודיעין הגרמני, אולם המרגלת הגרמניה קתרין בלייק השתולה בבריטניה הולכת וקרבה לגילוי הסוד. לצידה פועל הורסט נוימן, קצין צנחנים גרמני ומתנקש מומחה. ויקרי, אשר הולך וסוגר את המלכודת על בלייק ונוימן, מגלה אט אט כי גם מפני אנשיו שלו עליו להישמר.

## קישורים חיצוניים
* 
* 

## הערות שוליים

קטגוריה:ספרות בלשית
קטגוריה:ספרי 1996
קטגוריה:ספרי ריגול
קטגוריה:ספרות מלחמת העולם השנייה
קטגוריה:ספרים אמריקאיים
קטגוריה:ספרי הוצאת הד ארצי
העריק

**העריק** (באנגלית: **The Defector**), הוא מותחן ריגול מאת הסופר האמריקני דניאל סילבה, שיצא לאור ב-2009.

## עלילת הספר
בספר זה, התשיעי בסדרת הספרים אודות גבריאל אלון, סוכן המוסד והמתנקש, הוא נדרש לאתר את חברו שהפך נעדר, גרגורי בולגנוב, איש הביון הרוסי, אשר סייע לו במשימה קודמת וערק לאחר מכן ללונדון. אלון נאלץ להיאבק בשנית בסוחר הנשק הרוסי ואיש הק.ג.ב לשעבר, איוון חרקוב. המרדף אחר חרקוב במאמץ להצלת בולגנוב מתרחש בלונדון, ז'נבה וציריך. לצורך החקירה מסתייע אלון רבות בקשריו ב-MI5 וב-CIA, וכן באשתו קיארה, לוחמת מוסד מוכשרת בזכות עצמה, בכיר המוסד עוזי נבות, המתנקש מיכאל, יוצא סיירת מטכ"ל ומעל כולם ביועץ הבכיר לראש הממשלה, רב המרגלים ארי שומרון (בן דמותם הבדיוני של רפי איתן, איסר הראל ומייק הררי), איש הפלמ"ח בעברו, אשר היה מופקד בין היתר על מבצע לכידתו של הפושע הנאצי אדולף אייכמן בארגנטינה בשנת 1960 וכיהן כראש המוסד.

אלון הוא יליד עמק יזרעאל ובן לניצולי השואה יוצאי גרמניה, יוצא יחידה מובחרת ובוגר בצלאל. בספטמבר 1972, בעקבות טבח הספורטאים באולימפיאדת מינכן, גויס אלון לשורות המוסד על ידי רב המרגלים ארי שומרון. עד מהרה הפך אלון למתנקש המוביל במבצע זעם האל. בספר, ולאורך כל הסדרה, מנצל אלון את כישוריו האמנותיים ואת זהותו הבדויה כרסטורטור של יצירות אמנות מימי הרנסאנס. בשל אימוניו במוסד, אלון בקי בקרב מגע ומומחה בשימוש באקדח בשיטת ה"שלוף- דרוך- תירה". הנשק המועדף עליו הוא אקדח ברטה מדגם 92F (בקוטר 9 מ"מ ארוך), ואקדח ברטה בקוטר 0.22 מ"מ בו השתמש בעת שרדף והתנקש בחיי שישה ממתכני הטבח במינכן במהלך שנות השבעים.

## קישורים חיצוניים

* 
* .
* 

## הערות שוליים

קטגוריה:ספרי ריגול
קטגוריה:ספרים אמריקאיים
קטגוריה:המוסד בתרבות ובאמנות
קטגוריה:ספרי ידיעות ספרים
פרס ירושלים (ערוץ 7)

**פרס ירושלים** הוא פרס המוענק בכנס ירושלים הנערך מדי שנה מאז שנת 2004 על ידי העיתון "בשבע".

## הזוכים בפרס
### שנת 2005
* מכון לב
* מכללת אמונה
* הרב ישראל מאיר לאו
* האגודה לזכות הציבור לדעת

### שנת 2006
* גילה קצב
* שמואל ריפמן
* משה מושקוביץ
* מרדכי סובול
* צ'רנה וארווינג מוסקוביץ'
* יאיר לוי
* יעקב נר-דוד
* ד"ר אביטל שורקי
* מתיישבי גוש קטיף
* בית הספר לקולנוע מעלה
* מעגלי צדק
* שבי ציון
* עמנואל מורנו

### שנת 2008
* הרב חיים סבתו
* מתי דן, מנהל עמותת עטרת כהנים
* דוד בארי
* ניסן חכשורי

### שנת 2009
* שמואל בירנבוים
* ד"ר אריה מורגנשטרן
* משק אחיה וארגון פעמונים

### שנת 2010
* אורי לובראני

### שנת 2013
* אגודת אפרת
* מועצה מקומית קרני שומרון
* רשת בתי החינוך אמי"ת
* מכללת תלפיות ומרכזי הילדים של אמונה
* הרב ישראל אריאל, נשיא מכון המקדש

### שנת 2014
* הרב פרופסור נריה גוטל, נשיא מכללת אורות ישראל
* אסף וייס, מנכ"ל ארגון "מעגלים" - פרס לקידום הנוער
* הרב חיים סבתו מישיבת מעלה אדומים וד"ר אברהם ליפשיץ, ראש מינהל החמ"ד - פרס במשותף על מפעל הרמב"ם היומי
* גאולה כהן - פרס יקירת ההתיישבות
* אברהם דובדבני יו"ר ההסתדרות הציונית - פרס ירושלים על פועלו בתחום העלייה והקליטה
* אבי כץ, מבעלי ומקימי רשת קופיקס - פרס ירושלים על יזמות עסקית
* מיכאל מירילשוילי - פרס על 'נדבנות בקודש'
* אלי אסקוזידו, ראש מועצה אזורית נחל שורק - פרס קליטת תושבי גוש קטיף
* ראובן צדוק, מנכ"ל האגודה לתרבות הדיור פרס ירושלים בשם האגודה על עשייה ציבורית
* אליעזר שפר, יו"ר איחוד בתי הכנסת - פרס מפעל חיים

### שנת 2015
* הרב איתן אייזמן ויענקי פרידמן, ראשי רשת נעם-צביה - חינוך דתי
* הרב יהושע פס וטוני גלברט, מייסדי ארגון נפש בנפש - עלייה וקליטה
* מרים פיירברג ראש עיריית נתניה - קליטת עלייה ופיתוח עירוני
* המועצה המקומית אפרת - התיישבות
* אורי כהן, מנהל ארגון מסע ישראלי - חינוך וציונות
* קבוצת רוביקון בראשות אמיר ברמלי - יזמות עסקית
* אבי סולימאן, מזכ"ל הפועל המזרחי - עשייה ציבורית במגזר הדתי
* מירי ארנטל, מייסדת ארגון זיכרון מנחם - פרס מיוחד ל־25 שנות חסד

### 2016
* אספקלריא - תרבות
* קבוצת הפועל קטמון ירושלים קבוצת כדורגל לנוער - תרומה מקומית לעיר.
* ארגון קשר יהודי, ארדון המאפשר הכרות בין חילונים וחרדים דרך חברותות טלפוניות - חשיפת קהלים נוספים לרוח של האומה היהודית.
* תנועות הנוער בני עקיבא, הנוער העובד והלומד ודרור ישראל - הובלת קו של הידברות ופעילות משותפת בין מגזרים.
* רשת העולמית של בתי ספר התאומים, מיזם של משרד החינוך והסוכנות היהודית לקשר בין בתי ספר בארץ לקהילות יהודיות בעולם - יצירת קהילה עולמית מאוחדת וחזקה.

### שנת 2017–2025

### 2021
* משה זר

## הערות שוליים

*
ירושלים
ירושלים (ערוץ 7)
קטגוריה:ערוץ 7
תיקים באפלה (פירושונים)

**[[תיקים באפלה]]** היא סדרת מדע בדיוני אמריקאית/קנדית פופולרית.
ברוויפארופוס

**ברוויפארופוס** (שם מדעי: *Breviparopus*) הוא סוג משוער של דינוזאור זאורופודי, קרוב משפחתו של הברכיוזאורוס המפורסם. השרידים היחידים שנותרו ממנו הם מספר טביעות רגליים שנמצאו בהרי האטלס, מרוקו. לפי ההערכות, הברויפארופוס היה אחד הדינוזאורים הגבוהים ביותר, גובהו מוערך ב-17-19 מטרים ואורכו בסביבות ה-34-37 מטרים.

## קישורים חיצוניים

קטגוריה:ברכיוזאוריים
קטגוריה:דינוזאורים שחיו ביורה עליון באפריקה
קטגוריה:דינוזאורים שחיו בקרטיקון תחתון באפריקה
בית המדרש לנשים בבית מורשה

**בית המדרש לנשים על שם משה גרין בבית מורשה** הוא מוסד תורני-אקדמי השייך למרכז האקדמי להכשרת מנהיגות יהודית ציונית של בית מורשה בירושלים.

## ההיסטוריה של בית המדרש
בראשית הקמתו של בית מורשה הופעל בו בית מדרש לגברים בראשות הרב שג"ר. לאחר כמה שנים הוחלט לפתוח במקביל גם בית מדרש לנשים ובשנת תש"ס (2000) הוא נפתח. בראשות בית המדרש עמד בהתחלה הרב ד"ר בנימין לאו.

מכיוון שהייתה שאיפה שבראש בית המדרש לנשים תעמוד אישה, הצטרפה בשנת תשס"ג (2003) לצוות בית המדרש הרבנית עו"ד מיכל טיקוצ'ינסקי, לאחר שסיימה את התוכנית של מחזור א' של המכון התלמודי העיוני במת"ן. בשנת תשס"ה (2005) החליפה הרבנית טיקוצ'ינסקי את הרב לאו והיא כיהנה בראשות בית המדרש כעשור.

## תוכנית תלמוד
תוכנית הלימוד בבתי המדרש לגברים ולנשים זהה. מתקיים דו-שיח בין בתי המדרש על אף ההפרדה העקרונית בין שניהם.

בבית המדרש לומדים בעיקר גמרא, בהיקף של שלושה דפים בשבוע, חלקם ב"עיון" וחלקם ב"בקיאות".

כל הבוגרות בעלות תואר ראשון או תואר שני וחלקן אף עוסקות במקביל בכתיבת דוקטורט. חלק מן הבוגרות עוסקות בחינוך ובהוראה.

## תוכנית הלכה לנשים
בשנת תשס"ז (2007) הוקמה בנוסף לתוכנית התלמוד גם תוכנית הלכה. התוכנית מיועדת לנשים המלמדות בבתי מדרש ומדרשות לנשים ונשאלות שאלות הלכתיות, במטרה שיוכלו להורות הלכה. התוכנית מקבילה ברמתה ללימודי ההסמכה לרבנות. היקף התוכנית הוא יום בשבוע. התלמידות נבחנות בעל פה, בין היתר בידי הרב ברוך גיגי, הרב אורי כהן, הרב עמית קולא, הרב דוד סתיו, הרב יעקב ורהפטיג, הרב אלישיב קנוהל והרב חיים אמסלם.

## קישורים חיצוניים
*בית המדרש לנשים ע"ש משה גרין באתר בית מורשה
*תוכנית ההלכה לנשים באתר בית מורשה
* 
*תואר חדש מאמר במוסף שבת של מקור ראשון.
* 
* 

קטגוריה:מדרשות לנשים
קטגוריה:ירושלים: חינוך
קטגוריה:פמיניזם דתי (יהדות)
קטגוריה:פמיניזם בישראל
קטגוריה:בית מורשה
יואכים ואצטיס

**יואכים ואצטיס** (ברוסית: **Иоаким Иоакимович Вацетис**, בלטבית: **Jukums Vācietis**; 11 בנובמבר 1878 - 28 ביולי 1938) היה קצין בצבא האימפריה הרוסית וגנרל סובייטי, מראשי הצבא האדום במהלך מלחמת האזרחים ברוסיה.

## ביוגרפיה
### קריירה מוקדמת
יואכים ואצטיס נולד למשפחת איכרים ממוצא לטבי. הוא חלם על אוניברסיטה אך בחר בקריירה צבאית שאיפשרה לו ללמוד על חשבון המדינה. בשנת 1891 הוא התנדב לצבא ושירת בריגה. בשנת 1897 סיים ואצטיס את בית הספר לקצינים בווילנה ובשנת 1909 סיים אקדמיה צבאית של המטה הכללי. בשנת 1912 ואצטיס קודם לדרגת לוייטנט-קולונל.

את קרבות מלחמת העולם הראשונה ואצטיס החל בפרוסיה המזרחית. בקרבות סביב ורשה ואצטיס נפצע וכאשר בסתיו 1915 חזר לחזית קודם לדרגת קולונל. ואצטיס לחם ביחידה הרובאים הלטביים ובמהלך שנת 1917 החלו הכנות לקידומו לגנרל אך לאור שינויי השלטון הדבר לא בוצע.

### הצבא האדום
מייד לאחר מהפכת אוקטובר ואצטיס ביחד עם יחידתו עבר לתמיכה בשלטון החדש. בדצמבר 1917 הוא היה ראש אגף המבצעים במטה הכללי הסובייטי. בינואר 1918 הוא פיקד על דיכוי מרד של יחידות הפולניות ובאפריל 1918 מונה למפקד חטיבה לטבית שהייתה מוצבת במוסקבה. באותה תקופה זו הייתה אחת מהיחידות הכי מאורגנות בצבא האדום. ביולי 1918 ואצטיס היה בראש כוחות הצבא האדום שדיכאו מרד שאוגן על ידי המפלגה הסוציאל-רבולוציונרית (שמאל) במוסקבה. לאחר דיכוי המרד, ואצטיס מונה למפקד הכוחות בחזית המזרחית. ב-1 בספטמבר 1918 ואצטיס מונה למפקד העליון של הצבא האדום והיה בתפקיד זה עד ל-9 ביולי 1919. במקביל, בינואר-אביב 1919 ואצטיס היה מפקד של צבא לטביה הסובייטית.

ביולי 1919 ואצטיס הואשם בבגידה ונעצר. לאחר מספר שבועות האשמות בוטלו, אך ואצטיס לא חזר לתפקיד הקודם ולא חזר לפיקוד של יחידה קרבית כלשהי. החל מאוגוסט 1919 הוא היה בתפקיד מטה ומשנת 1921 ואצטיס היה מלמד באקדמיה צבאית של המטה הכללי.

ואצטיס היה מלמד באקדמיה צבאית עד לשנת 1937 (משנת 1927 פרופסור). בשנת 1928 הוענק לו עיטור הדגל האדום. במהלך עבודתו באקדמיה ואצטיס פרסם כמה מאמרים על קרבות מלחמת העולם הראשונה.

ב-29 בנובמבר 1937 ואצטיס נעצר והואשם בריגול לטובת גרמניה ולטביה. הוא הוצא להורג ב-28 ביולי 1938. ב-28 במרץ 1957 ואצטיס טוהר מכל אשמה.

## קישורים חיצוניים

קטגוריה:אנשי הצבא האדום במלחמת האזרחים ברוסיה
קטגוריה:לטבים
קטגוריה:מעוטרי עיטור הדגל האדום
קטגוריה:אנשי צבא רוסים במלחמת העולם הראשונה
קטגוריה:אנשי הצבא האדום
קטגוריה:אישים שהוצאו להורג ברוסיה וברית המועצות
קטגוריה:מעוטרי הכוכב האדום
קטגוריה:מעוטרי עיטור גיאורגי הקדוש
קטגוריה:מעוטרי עיטור ולדימיר הקדוש
קטגוריה:רוסים שנולדו ב-1873
קטגוריה:סובייטים שנפטרו ב-1938
Fragile (אלבום של יס)

**Fragile** הוא האלבום הרביעי של להקת הרוק המתקדם הבריטית יס שיצא ב-1971 על ידי חברת אטלנטיק רקורדס. זהו האלבום הראשון שבו מנגן הקלידן ריק וייקמן, מחליפו את טוני קיי, הקלידן המקורי של הלהקה. זהו גם האלבום הראשון בו עיצב הצייר רוג'ר דין את עטיפת האלבום. מאז יציאת אלבום זה, דין עיצב כמעט את כל עטיפות אלבומי הלהקה.

עם שחרורו של האלבום בבריטניה ב-1971 הגיע למקום השביעי במצעד האלבומים הבריטי שהתברר כי היה המיקום הכי גבוה של הלהקה במצעד. לעומת זאת, בארצות הברית במגזין בילבורד, מוקם האלבום במקום הרביעי, שם נשאר במשך 46 שבועות. השקתו של האלבום בארצות הברית גרם להצלחה של הלהקה במדינה והביא לפופולריות רבה מאז אלבומם הקודם, The Yes Album.

## היסטוריה
החומר לאלבום החל בזמן שטוני קיי עוד היה חבר בלהקה. השיר הנודע ביותר באלבום הוא "Roundabout", שזכה לגרסה ערוכה מ-8 דקות ל-3 דקות. הגרסה הערוכה לשיר הפכה ללהיט בארצות הברית, ומהווה אחד מההצלחה של הלהקה בארצות הברית ובעולם בכלל.

השירים "South Side of the Sky" ו-"Heart of the Sunrise" נכתבו על ידי ג'ון אנדרסון וכריס סקווייר עם עזרתו של ריק וייקמן, אך וייקמן לא נכלל בקרדיט על השירים.

האלבום כולל בתוכו חמישה שירים מתוך התשעה שהם עבודת סולו של כל אחד מחברי הלהקה. "Cans and Brahms" של ריק וייקמן, הוא עיבוד לקטע מתוך הסימפוניה הרביעית של המלחין יוהנס ברהמס. לעיבוד וייקמן הוסיף סינתיסייזר. הקטע "We Have Heaven" הוא של ג'ון אנדרסון. טכניקת השירה בערוצים שונים שומשה גם באלבום הסולו של אנדרסון, Olias of Sunhillow. המילים היחידות בקטע הן: "Tell the Moon Dog, Tell the March Hare". הקטע לאחר מכן גם סיים את האלבום כאשר נוגן שוב בסוף הקטע "Heart of the Sunrise". ביל ברופורד תרם את הקטע "Five Per Cent for Nothing", קטע שמשכו 35 שניות, עם קטעי תיפוף מהירים ואלתור אורגן. כריס סקווייר תרם את הקטע "The Fish" שהיה בהשפעת בילוי זמנו במקלחת. הקטע "Mood for a Day" הוא של הגיטריסט סטיב האו. זהו קטע פלמנקו הנמשך 3 דקות, ומרמז על הסגנון הספרדי שמנגן האו אשר יהיה גם נגן אורח בשיר "Innuendo" של קווין.

ל-Fragile השפעה גדולה מאלבום הבכורה של אמרסון, לייק ופאלמר בשל קטעי הסולו המופעים גם באלבום של ELP.

האלבום כולו הוקלט בספטמבר 1971 באופני אדוויז'ן ונערך על ידי אדי אודפורד (במקביל גם עבד עם ELP). העריכה נשמעת ברור מאוד באלבום עם קטע הפסנתר ההפוך בתחילת השיר "Roundabout".

## עטיפת האלבום
עטיפת האלבום של רוג'ר דין הפכה לאחת מן העטיפות הנודעות והמשפיעות ביותר באמנות המודרנית ולאמני רוק מתקדם רבים. העטיפה מראה כוכב לכת ובו בולטים עצים. על כוכב הלכת נמצאת ספינת חלל מעץ המסתובבת בו. בעטיפה האחורית, כוכב הלכת מתפרק וספינת החלל עוזבת. עטיפה זו השפיעה על סולן הלהקה, ג'ון אנדרסון בכך שתרם לקונספט של אלבומו, "Olias of Sunhillow".

## הוצאה מחודשת
ב-2003 יצאה גרסת SCAD לאלבום שבתוכה שתי רצועות בונוס. הראשונה היא ביצוע של יס לשיר "America" של סיימון וגרפונקל, והשנייה היא מיקס לשיר "Rounabout".

## שירי האלבום

### גרסאות בונוס בהוצאה מחודשת
#America (פול סיימון) - 10:33
#Roundabout (Early Rough Mix) (אנדרסון, האו) - 8:33

## ביצוע
*ג'ון אנדרסון - שירה
*ביל ברופורד - תופים, כלי הקשה
*סטיב האו - גיטרה חשמלית, גיטרה אקוסטית, שירה מלווה
*כריס סקווייר - גיטרת בס, שירה מלווה
*ריק וייקמן - אורגן האמונד, פסנתר, פסנתר חשמלי, מלוטרון, מוג

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:אלבומי יס
קטגוריה:אלבומים באנגלית
קטגוריה:אלבומי רוק מתקדם
קטגוריה:אלבומי חברת אטלנטיק רקורדס
מסגד אל-עומרי (לוד)

**מסגד אל-עומרי** (בערבית, **المسجد العمري**, אלמסג'ד אלעמרי) הידוע גם כמסגד הגדול (**الجامع الكبير**, "אלג'אמע אלכביר") הוא מסגד השוכן בעיר העתיקה בלוד, ומשמש כמסגד יום השישי. המסגד נבנה על ידי ביברס על שטחה המערבי של כנסיית גאורגיוס הקדוש קוטל הדרקון ההיסטורית, הגובלת בו כיום בצידו הצפון-מזרחי. המסגד נחנך באמצע שנת 1269.

שמאל|ממוזער|250px|תרשים הכנסייה והמסגד

## היסטוריה
כנסיית ג'ורג' קוטל הדרקון בלוד הוקמה לראשונה בידי הביזנטים. הכנסייה שסימלה את ניצחון הנצרות על אויביה, הייתה ליעד לכל מי שביקש לפגוע בנצרות ובנוצרים, והיא חרבה ב-614 מידי הסאסאנים, ב-1010 מידיו של השליט הפטימי אל-חאכם וב-1191 נהרסה על ידי סלאח א-דין. הצלבנים שבו והקימו את הכנסייה ברביעית, אך עם הכיבוש ממלוכי של לוד בשנת 1260 החריב אותה ביברס שוב, והותיר חלק קטן ממנה בהריסותיה, ככל הנראה כדי לבזותה ברבים. בשטח הכנסייה שהרס ציווה ביברס להקים מסגד, ולהקמתו עשו הממלוכים שימוש באבני הגזית, בעמודי הגרניט והשיש ובכותרות הכנסייה ההרוסה. בשטח המסגד שוכנים שרידים של הכנסייה הביזנטית, ובהם גם עמוד ועליו כתובת ביוונית. מעל שער הכניסה אל המסגד מופיעה כתובת המתארכת את הקמתו לחודש יוני 1269:

בתקופה העות'מאנית שכנה הכניסה אל חצר המסגד בחומתו המערבית, אך לימים היא הועברה לצידה הצפוני.

## המבנה
חצר המסגד השוכנת מצפון לו משתרעת על-פני חלקה המערבי של הכנסייה ההיסטורית, ובמרכזה מטהרה לוודוא, שניזונה בעבר מבאר מלוחה ליד חאן חילו הסמוך. המים הובלו אל המסגד בצינור חרס ששרידיו נראים בצידה המזרחי של המטהרה. חומתה הצפונית של החצר מתחקה אחר הקיר הצפוני של הכנסייה ההיסטורית, ומצידו הצפוני של קיר זה התוקנה שורת חנויות. לאורך חומת המתחם המערבית שוכנים חדרים הפתוחים אל החצר בצורת אכסדרה, ואלה, כמו גם החצר, משמשים כמסגד חצר כאשר מבנה המסגד צר מלהכיל את קהל המתפללים.

חזיתו הצפונית של מבנה המסגד פונה אל החצר, ועושה שימוש בקיר הדרומי של הכנסייה ההיסטורית. המסגד עצמו בנוי כאולם אורך הנחלק לשלוש סיתראות על ידי שתי שורות בנות ארבעה עמודים כל אחת. תקרתו מקומרת ועשויה בצורת קמרון צולב. במרכזו של הקיר הדרומי שבקצה המעבר המרכזי קבוע מחרב, ומימינו מנבר. בצידו המזרחי של אולם התפילה נותר שריד של אפסיס ביזנטי. מתחת למסגד שוכנים אולמות תת-קרקעיים, שנבנו בידי הצלבנים ושימשו כמאגרי מים עבור הכנסייה ותושבי העיר. לצד המסגד ניצב מינרט גבוה וצר הנראה למרחוק.

## גלריה

קובץ:St. George Church and the great Mosque in Lod.jpg|המסגד וכנסיית גאורגיוס הקדוש קוטל הדרקון
קובץ:Cami3121.JPG|פנים המסגד והמחרב
קובץ:Cami3120.JPG|מינרט המסגד


## קישורים חיצוניים

* המסגד באתר העיר לוד
* תרשים המסגד וכנסיית גאורגיוס הקדוש קוטל הדרקון

## הערות שוליים

קטגוריה:לוד: מבנים
קטגוריה:ישראל: מסגדים
קטגוריה:אתרי מורשת במחוז מרכז
קטגוריה:התקופה הממלוכית בארץ ישראל
ביג מאמא ת'ורנטון

**וילי מיי "ביג מאמא" ת'ורנטון** (**Willie Mae "Big Mama" Thornton** ; 11 בדצמבר 1926 - 25 ביולי 1984) הייתה זמרת בלוז ורית'ם אנד בלוז אמריקאית. ב-1952 הקליטה את השיר Hound Dog, והייתה הראשונה להקליטו. השיר בביצועה שהה בראש מצעד הרית'ם אנד בלוז של בילבורד במשך שבעה שבועות והתקליטון נמכר בכמעט שני מיליון עותקים. על צד ב' של התקליטון הוקלט השיר "They Call Me Big Mama" ("קוראים לי "ביג מאמא"). אך גרסת הקאבר שהוציא אלביס פרסלי שלוש שנים מאוחר יותר האפיל על הצלחתה, והשיר מזוהה מאז עם פרסלי. בדומה, היא הקליטה את השיר "Ball 'n' Chain", אשר הפך ללהיט בביצועה של ג'ניס ג'ופלין ולהקתה באלבום "Cheap Thrills".

## ביוגרפיה
ת'ורנטון נולדה באלבמה, אביה היה כומר בכנסייה הבפטיסטית, שם גם נחשפה לשירת גוספל והיא וששת אחיה שרו במקהלת הכנסייה מגיל צעיר. ב-1948 השתקעה ביוסטון, טקסס והתמחתה בנגינה על מפוחית פה.

ב-1951 חתמה על חוזה הקלטות עם חברת התקליטים "פיקוק רקורדס" (Peacock Records), בה הייתה חתומה עד 1957 ועמה ראתה את הצלחתה הראשונה והגדולה ביותר עם Hound Dog.

בראשית שנות השישים עברה לאזור מפרץ סן פרנסיסקו, שם הופיעה במועדוני בלוז. ב-1966 שיתפה פעולה עם אמן הבלוז מאדי ווטרס והפיקה את התקליט *Big Mama Thornton With The Muddy Waters Blues Band*. ב-1968 הקליטה את התקליט *Ball 'n' Chain*, ששיר הנושא מתוכו (אותו שרה מתחילת שנות ה-60) התפרסם ב-1967 וב-1968 על ידי ג'ניס ג'ופלין. בתקליט השתתפו גם לייטנינג הופקינס ולארי ויליאמס. ב-1965 הופיעה באירופה, סדרת הופעות שתועדה בתקליט *Big Mama Thornton in Europe*. ב-1966 ו-1968 הופיעה בפסטיבל הג'אז במונטרה.

ב-1975 הקליטה הופעות שקיימה בבתי כלא, שראו אור בתקליט * Jail*.

ב-1984 נבחרה להיכל התהילה של הבלוז.

ת'ורנטון נפטרה בלוס אנג'לס מהתקף לב בגיל 57.

## קישורים חיצוניים

* 

* 
* האנציקלופדיה של אלבמה
* 10 נשים ששינו את ההיסטוריה (ו-10 גברים שקיבלו על כך את הקרדיט) באתר און-לייף
* 

קטגוריה:אמריקאים ילידי אלבמה
קטגוריה:זמרות בלוז
קטגוריה:מוזיקאי בלוז
קטגוריה:אמנים אמריקאים הידועים בשם במה
קטגוריה:נגני מפוחית פה
קטגוריה:זמרות אמריקאיות
קטגוריה:זמרים אמריקאים
קטגוריה:מתופפות אמריקאיות
קטגוריה:אמריקאיות שנולדו ב-1926
קטגוריה:אמריקאים שנולדו ב-1926
קטגוריה:אמריקאיות שנפטרו ב-1984
קטגוריה:אמריקאים שנפטרו ב-1984
על חטא

**על חטא** (בפולנית: **Za grzechy**) הוא סרט קולנוע בשפת היידיש תוצרת פולין משנת 1936. סרט זה היה הסרט הראשון בשפת היידיש שצולם בפולין לאחר הפסקה של שמונה שנים.

## עלילה
תחילת הסיפור בזמן מלחמת העולם הראשונה. בחלקה של פולין הכבושה בידי הגרמנים חונה יחידה של צבא הקיסרות הגרמנית. קצין יהודי גרמני בשם ליאון אנטון מקבל הודעה, באמצע תפילת על חטא שעליו לצאת מיד לחזית. הוא משאיר מאחור את חברתו ההרה אסתר, בתו של הרב המקומי. ליאו מבקש משני חבריו הבטלנים לדאוג לאסתר. ליאון נהרג בקרב. אסתר עוזבת את הבית, יולדת בת ונוטשת אותה בפינת רחוב, אך שני חבריו של ליאון מעבירים אותה לבית היתומים.

אסתר מהגרת לארצות הברית ושם הופכת לזמרת מפורסמת. אסתר רוצה למצוא את הבת שלה וחוזרת לעיירת לידתה, אך זה לא מצליח. אותם שני בטלנים (דז'יגן ושומכר) רוצים לעזור לה, הפרט היחיד שהם מצליחים לברר הוא שאת בתה של אסתר אימץ אדם עם שם משפחה כהן, אך פרט זה לא מסייע להם בחיפושיהם. אסתר קושרת קשרים עם מוזיקאי בשם כהן, לכהן יש בת בשם רחל. מסתבר שרחל היא בתה של אסתר, אך כהן מבקש מאסתר שלא תגלה את הסוד.

## לקריאה נוספת
* נתן גרוס, **תולדות הקולנוע היהודי בפולין**, ירושלים: הוצאת מאגנס, 1990, עמ' 52–58, 127.

## קישורים חיצוניים

קטגוריה:סרטי 1936
קטגוריה:סרטים פולניים ביידיש
קטגוריה:סרטי שחור-לבן
קונרד ביין

**קונרד ביין סטאפורד** (באנגלית: **Conrad Bain**, 4 בפברואר 1923 – 14 בינואר 2013) היה שחקן קנדי-אמריקאי. הוא ידוע בעיקר בזכות תפקידיו כפיליפ דראמונד בסיטקום על טעם ועל ריח, בסדרת הטלוויזיה הנסיך המדליק מבל אייר, וכן ד"ר ארתור הרמון במוד. לביין אח תאום בשם בונר ביין .

## חיים פרטיים
ביין נולד בלת'ברידג', אלברטה, קנדה. שירת בצבא קנדה במהלך מלחמת העולם השנייה, ובסופה התאזרח בארצות הברית.

במהלך חייו התגורר בדירה בליברמור, קליפורניה.

ביין היה נשוי למוניקה סלואן משנת 1945 ועד מותה בשנת 2009. היו להם שלושה ילדים משותפים.

ביין מת ב-14 ינואר 2013 בביתו בליברמור, קליפורניה מסיבוכי שבץ מוחי, שלושה שבועות לפני יום הולדתו ה-90. גופתו נשרפה.

## קישורים חיצוניים

* 
* 

קטגוריה:מהגרים מקנדה לארצות הברית
קטגוריה:ערכים שבהם תבנית בריטניקה אינה מתאימה
קטגוריה:שחקני קולנוע וטלוויזיה אמריקאים
קטגוריה:שחקני תיאטרון אמריקאים
קטגוריה:אמריקאים שנולדו ב-1923
קטגוריה:אמריקאים שנפטרו ב-2013
The Yes Album

**The Yes Album** הוא האלבום השלישי של להקת הרוק המתקדם הבריטית, יס. האלבום יצא ב-1971 על ידי חברת אטלנטיק רקורדס. זהו האלבום האחרון בו השתתף הקלידן טוני קיי עד 1983, והראשון בו השתתף הגיטריסט סטיב האו, שהחליף את פיטר בנקס ב-1970. האלבום נכתב ונעשו עליו חזרות בחווה באזור דוון, שפעם היה בית הקלטות, וכיום ביתו של סטיב האו.

עם יציאתו של האלבום, הגיע למקום הרביעי במצעד האלבומים הבריטי. ומוקם במקום ה-40 במגזין הבילבורד בארצות הברית, שם זכה האלבום למעמד אלבום פלטינה. *The Yes Album* הוא האלבום הראשון של הלהקה שהביא אותה לקריירה מצליחה, ולהכרה בין-לאומית האחרים הם Fragile (1971) ו-Close to the Edge (1972).

סולן הלהקה ג'ון אנדרסון הידוע כ-Jon Anderson, נכתב בקרדיט כ-John Anderson. בקרוב, אנדרסון יוציא את ה-"h" משמו הפרטי.

בעטיפת האלבום, נראה טוני קיי עם גבס מתאונת דרכים שחווה לפני צילום האלבום.

הבסיסט/סולן של להקת ראש גדי לי, אמר בריאיון ל-The Quietus, שזהו אחד מהאלבומים האהובים עליו ביותר.

## רקע
סטיב האו כבר הצטרף להרכב, וניגן ברחבת הבמה. שירי האלבום ארוכים ומורכבים יותר מאלה שבשני האלבומים הראשונים כמו "Yours Is No Disgrace", "Starship Trooper", ו-"Perpetual Change". דבר זה גם יקרה באלבומים Close to the Edge, Tales from Topographic Oceans ו-Relayer.

צלילי החלל האלקטרוניים של הגיטרה ב"Starship Trooper" הושגו באמצעות פלאנג'ינג, מכשיר שהיה חדש יחסית בזמן ההקלטה.

טוני קיי העדיף לנגן על אורגן האמונד ופסנתר מאשר על הכלים החדשים באותה התקופה כמו: המוג. זוהי הסיבה שבה קיי הוחלף בריק וייקמן מלהקת Strawbs (וייקמן עצמו התנסה בקלידים החדשים).

בשנת 2000 במגזין Q, האלבום נבחר במקום ה-86 ברשימת 100 האלבומים הבריטים הטובים ביותר.

הסולו האקוסטי של האו ב-"Clap" (בדרך כלל בשגיאה קוראים לו "The Clap"), הושפע כבדות מהקטע של דייבי גרהאם, "Fingerbuster". הקטע נכתב כדי לחגוג את הולדת בנו של האו, דילן.

לפי דבריו של אליס קופר בתוכנית הרדיו שלו, לילות עם אליס קופר, אנדרסון טען שהוא כתב את שני החלקים הראשונים של "Starship Trooper" לבד, אם כי החלק "Disillusion" (שהתפתח משיר מוקדם של הלהקה "For Everyone", נשמע ב-*Something's Coming: The BBC Recordings 1969–1970* ו*The Word is Live* ולכן הקרדיט גם ניתן לכריס סקווייר.

החלק Würm של "Starship Trooper" הוא הקדנצה מתמשכת של אקורדים (G-EB-C) של נגינה בהרכב וחזרה: ליווי ראשון: גיטרה חשמלית בערוץ סטריאו בערוץ ימני, ואז גיטרה אקוסטית, דוושות בס, ותופים מהערוץ האמצעי, אז גיטרה, אורגן ובס עם טרמולו ודיסטורשן בערוץ השמאלי, ואז מתחיל את סולו הגיטרה, שמתחלף מצד לצד. כל החלק נמשך 3 וחצי דקות. "Würm" התפתח במקור משיר בשם "Neither Street" על ידי להקתו הקודמת של האו, Bodast. בעוד "Würm" (ללא אומלאוט על "U") משמעותו באנגלית עתיקה היא "דרקון", Würm הוא נהר בגרמניה, מה שנותן את שמו לעידן קרח בגאולוגיה.

## רשימת השירים

## ביצוע
*ג'ון אנדרסון – שירה, כלי הקשה
*כריס סקווייר – גיטרת בס, קולות
*סטיב האו – גיטרות, לאוד ב-"Your Move", קולות
*טוני קיי – אורגן האמונד, פסנתר, מוג
*ביל ברופורד – תופים, כלי הקשה
*קולין גולדרינג – הקלטה ב-"Your Move"

## קישורים חיצוניים

קטגוריה:אלבומי יס
קטגוריה:אלבומים באנגלית
קטגוריה:אלבומי חברת אטלנטיק רקורדס
Time and a Word

**Time and a Word** הוא האלבום השני של להקת הרוק המתקדם הבריטית, יס. האלבום יצא לאור באמצע 1970 בבריטניה, ובנובמבר 1970 בארצות הברית. זהו האלבום האחרון בהרכבה המקורי של יס לאחר שגיטריסט הלהקה פיטר בנקס, פוטר עוד לפני יציאת האלבום.

האלבום דורג במצעד האלבומים הבריטי במקום ה-45, ובארצות הברית לא הגיע למצעד כלל.

## האלבום
עם החלטתו של סולן הלהקה ג'ון אנדרסון לשים תזמורת חיה בכמה משירי האלבום (כפי שאמר בסרט YesYears), נדחק גיטריסט הלהקה פיטר בנקס וכמעט ולא השתתף באלבום. מתחים בין חברי הלהקה נוצרו, ומיד אחרי יציאת האלבום ב-1970, בנקס פוטר. לאחר מכן, במרץ יצטרף סטיב האו אל ההרכב ויחליף את בנקס. האלבום כלל שני שירים שנכתבו על ידי אנדרסון ודייוויד פוסטר מלהקת הלוחמים.

לאלבום נוספה תזמורת. החלטה זו הוסכמה מפני ששימוש בתזמורת במוזיקת רוק, היה מתאים בתקופה הזאת. השיר הפותח כולל פתיחה תזמורתית לשירו של ריצ'י הייבנס, "No Opportunity Needed, No Experience Necessary", אשר כולל בתוכו את קטע הנושא מתוך הסרט The Big Country בתזמורו של ג'רום מורוס (Jerome Moross). השיר "Everydays" כולל בתוכו קטע מתוך החלק "Jupiter" של סוויטת הפלנטות של גוסטב הולסט.

## עטיפת האלבום
עטיפות האלבום של בריטניה וארצות הברית שונות. העטיפה הבריטית היא ציור בסגנון דאדא בשחור-לבן ובו אישה ערומה עם פרפר. לעומת זאת, בארצות הברית נראית תמונה של חברי הלהקה אך בעטיפה נראה סטיב האו במקום פיטר בנקס (האו לא השתתף באלבום). לעומת זאת, העטיפה האחורית של ארצות הברית כוללת תמונה של חברי הלהקה של ההרכב המקורי: ג'ון אנדרסון, כריס סקווייר, טוני קיי, ביל ברופורד ובנקס.

## רשימת השירים
# "No Opportunity Necessary, No Experience Needed" (ריצ'י הייבנס) – 4:48
# "Then" (ג'ון אנדרסון) – 5:46
# "Everydays" (סטיבן סטילס) – 6:08
# "Sweet Dreams" (ג'ון אנדרסון/דייוויד פוסטר) – 3:50
# "The Prophet" (ג'ון אנדרסון/כריס סקווייר)– 6:34
# "Clear Days" (ג'ון אנדרסון) – 2:06
# "Astral Traveller" (ג'ון אנדרסון) – 5:53
# "Time and a Word" (ג'ון אנדרסון/דייוויד פוסטר) – 4:32

בהוצאה המחודשת של האלבום בשנת 2003 נוספו מספר קטעי בונוס:

#"Dear Father" (ג'ון אנדרסון/כריס סקווייר) – 4:41
#"No Opportunity Necessary, No Experience Needed" (עריכה מקורית) (ריצ'י הייבנס) – 4:46
#"Sweet Dreams" (עריכה מקורית) (ג'ון אנדרסון/דייוויד פוסטר) – 5:31
#"The Prophet" (גרסת סינגל) (ג'ון אנדרסון/כריס סקווייר)  – 6:33

## מבצעים
* ג'ון אנדרסון - שירה, כלי הקשה
* כריס סקוויר - גיטרה בס, קולות
* טוני קיי - פסנתר, עוגב
* פטר בנקס - גיטרה חשמלית וגיטרה אקוסטית
* ביל ברופורד - תופים, כלי הקשה
עם:
* דייוויד פוסטר - קולות ב-"Sweet Dreams", גיטרה אקוסטית בשיר "Time and a Word"

## קישורים חיצוניים

* ביקורת עברית על האלבום באתר 'רוק מתקדם'

קטגוריה:אלבומי יס
קטגוריה:אלבומים באנגלית
קטגוריה:אלבומי חברת אטלנטיק רקורדס
המנון טוגו

**ארץ אבותינו** (בצרפתית: **Terre de nos aïeux**) הוא ההמנון הלאומי של מדינת טוגו. ההמנון נכתב  והולחן על ידי אלכס קזימיר-דוס והיה להמנון טוגו מעצמאותה בשנת 1960 ועד 1979. ב-1979, הוחלף ההמנון ואומץ שנית כהמנון של טוגו ב-1992.

## מילות השיר

## ראו גם

## קישורים חיצוניים

קטגוריה:טוגו: סמלים לאומיים
טוגו
אלכסנדר יגורוב

**אלכסנדר יגורוב** (ברוסית: **Александр Ильич Егоров**; 25 באוקטובר 1883 – 23 בפברואר 1939) קצין בצבא האימפריה הרוסית, מרשל ברית המועצות מראשי הצבא האדום במהלך מלחמת האזרחים ברוסיה ואחריה.

אלכסנדר יגורוב נולד למשפחת פקיד בעיר בוזולוק במחוז סמרה של היום. לאחר סיום גימנזיה הוא התנדב לצבא. בשנת 1905 יגורוב סיים בית הספר לקצינים בקאזאן. במהלך מהפכת 1905 השתתף בפעולות שיטור בקווקז.

בהיותו קצין בשרות סדיר יגורוב השתתף בכל מהלך מלחמת העולם הראשונה ונפצע 5 פעמים. לקראת סיום המלחמה הגיע לדרגת לויטננט קולונל. לאחר מהפכת פברואר יגורוב הצטרף למפלגה הסוציאל-רבולוציונרית. במאי 1917 יגורוב נעצר עקב פעילות מהפכנית.

## שרות בצבא האדום
מדצמבר 1917 יגורוב היה פעיל בצבא האדום. הוא השתתף בקרבות הגנה סביב צריצין וסמרה לצד יוסיף סטלין. במהלך שנת 1919 הוא מונה למפקד החזית הדרומית ופיקד על המתקפה נגד צבא המתנדבים שהתקדם לכיוון מוסקבה. לאחר סיום הלחימה בגזרה זו יגורוב הועבר לחזית המערבית נגד פולין. ב-2 התפקידים יוסיף סטלין היה צמוד ליגורוב.

לאחר סיום המלחמה יגורוב מונה למפקד פיקוד צבאי קייב (בשנים 1924–1925) ופיקוד צבאי הבלארוסי (1927–1931). בשנת 1931 יגורוב הועבר למוסקבה ומונה לראש המטה הכללי הסובייטי. יגורוב כיהן תפקיד זה עד לשנת 1937. בשנת 1935 הוענקה לו דרגת מרשל ברית המועצות לצד עוד 4 מפקדים בכירים.

בתקופת הטיהורים הגדולים יגורוב הורד מתפקידו. בהתאם להחלטת הפוליטביורו הוא הועבר לתקופת ניסיון לתפקיד מפקד פיקוד הקווקז. בהחלטה צוין שבהיותו ראש המטה הכללי במטה הכללי פעלו מרגלים של פולין, גרמניה ואיטליה. בינואר 1938 יוסיף סטלין עצמו ציין שיגורוב היה קצין בצבא הצאר ומכל המרשלים היו לו הכי פחות סיבות למינוי הגבוה.

ב-27 במרץ 1938 יגורוב נעצר. הוא הואשם בריגול ופעילות נגד השלטון. ב-23 בפברואר 1939 יגורוב הוצא להורג ללא משפט. ב-14 במרץ 1956 הוא טוהר מכל אשמה.

יגורוב נישא פעמיים. הייתה לו בת מאשתו הראשונה. אשתו השנייה הוצאה להורג יחד איתו.

## קישורים חיצוניים

* תלונה נגד יגורוב שהביאה למעצרו
* החלטת פוליטביורו בהקשר ליגורוב

קטגוריה:מרשלים סובייטים
קטגוריה:מעוטרי עיטור הדגל האדום
קטגוריה:אנשי הצבא האדום במלחמת האזרחים ברוסיה
קטגוריה:אנשי צבא רוסים במלחמת העולם הראשונה
קטגוריה:ראשי המטה הכללי של צבאות רוסיה וברית המועצות
קטגוריה:מעוטרי עיטור ולדימיר הקדוש
קטגוריה:אישים שהוצאו להורג ברוסיה וברית המועצות
קטגוריה:קורבנות הטיהורים הגדולים
קטגוריה:אישים שהונצחו על בולי ברית המועצות
קטגוריה:סובייטים שנולדו ב-1883
קטגוריה:רוסים שנפטרו ב-1939
ניצה ולחם

**ניצה ולחם** היא סדרת רשת קומית שנוצרה על ידי רועי כפרי וניב מג'ר.

## היסטוריה אישית
בספטמבר 2006 פרסם רועי כפרי סרטון באתר Flix (אתר הסרטונים של "תפוז אנשים"), אותו ערך, צילם והציג. לאחר מכן החל לעבוד כעורך תוכן ב-Flix, שם יצר את סדרת הרשת "חתולונובלה" שזכתה לפרסום רב ברשתות החברתיות. במסגרת העבודה באתר פגש את ניב מג'ר. מג'ר פרסם סרטונים באתר Flix בשנת 2007 כחלק מקבוצה בשם "חבורת ניתוח קיסרי". אחר כך החל לעבוד באתר כעורך וגרפיקאי.

## פעילות באינטרנט
הצוות התפרסם באמצעות הסרטונים שהעלו באתר Flix, שהתאפיינו בהומור נונסנס, קטעים מוזיקליים וגרפיקה (שהשתפרה מפרק לפרק). כמה מסרטוניהם הבולטים הם: "שיח קסמים", "האמת שנפגעתי", "הורג אותך", "צא רפא", "שיחות עם אלוהים" ו"חלום על לחם". בחלק מהסרטונים השתתפו בתפקידי אורח הסופר מאיר שלו, הקומיקאים אסי כהן וטל פרידמן, הזמרים שימי תבורי ושלמה גרוניך ואחרים. בסוף 2012 עזבו כפרי ומג'ר את עבודתם באתר Flix, אך המשיכו בפעילותם האינטרנטית כצמד.

## מעבר לטלוויזיה
בשנת 2011, בעונה השנייה של התוכנית הקומית "קאמבק" המשודרת בערוץ HOT Comedy Central של חברת HOT, הופיעו כפרי ומג'ר כ"ניצה ולחם" בפינה בסוף התוכנית, בפורמט דומה לסרטונים שהעלו לרשת.

## לקריאה נוספת
* עידו רוזן, Independent Content Creators Online: A Paradigm Shift in Film Aesthetic and Production, the Case of Israel, **[[אוניברסיטת קיימברידג']]**, 2023

## קישורים חיצוניים

קטגוריה:צמדים קומיים ישראליים
קטגוריה:צמדים מוזיקליים ישראלים
קטגוריה:יוטיוברים ישראלים
קטגוריה:ערוצי יוטיוב
ספר אגור

**ספר אגור** הוא ספר הלכה שנכתב על ידי רבי יעקב לנדא, חכם שחי בחצי השני של המאה ה-15 (המחצית הראשונה של המאה השלישית של האלף השישי במניין השנים בלוח העברי). הספר כולל הלכות תפילה, ציצית, תפילין, ברכה, שבת ויום טוב, שחיטה ובדיקה, איסור והיתר (מליחת בשר, בשר וחלב והגעלה) נדה ומקואות. בספר מובאים קטעים שלמים מספר הטורים. מקובל שהוא הספר הראשון בדפוס שקיבל "הסכמות".

## יעד ומבנה הספר
בהקדמה לספר המחבר כותב שהוא הכין את הספר עבור תלמידו ר' עזרא עובדיה בן דוד עובדיה הרופא, אשר מרוב עיסוקו לא יכול להספיק ללמוד את ההלכה במקורותיה התלמודיים. הוא אומר שכל הלכה מחולקת לשלושה חלקים
# סקירת כל הדעות והשיטות
# פסיקת ההלכה
# שאלות שנדונו בספרות הרבנית המאוחרת, ובמיוחד תשובותיו של רבי יעקב מולין (מהרי"ל).

הוא כותב שהספר מביא שלוש תועלות:
# סקירה אנציקלופדית של הדעות בכל נושא, מבלי צורך לחפש בספרי הקדמונים.
# קביעת ההלכה בכל נושא על פי "גדולי אשכנז וצרפת"
# התייחסות לדברי האחרונים ולמנהגי אשכנז.

ספר האגור הוא הספר ההלכתי הראשון שמשלב את חכמת הקבלה עם פסיקת ההלכה, והוא מביא לעיתים ראיות ודינים מתוך ספר הזוהר למשל לגבי הוויכוח אם יש לברך ברכה אחת על תפילין או שתי ברכות, מביא האגור ראיה מספר הזוהר שצריך לברך ברכה אחת, ומוסיף "ואני תמהתי על הני רברבי החולקים על רבי שמעון בן יוחאי אם היה שידעו מאמר זה".

## שם הספר
המחבר מביא שלוש "דרשות" על שם הספר:
#כי אגור (מלשון פחד) מפני האף והחימה,כי דעתי תולה על בלימה, ואין אתי שלמות מה
#בו אגור (מלשון אגירה) ואקבץ כל הדעות השונות אשר אפשרים לקבצם כפי הצורך וכפי ההשגה, ונסמכתי על יסוד חזק כראי מוצק, והוא כי הנני בן יקא, בן מי שאסף התורה והקיאה והשפיע שפע לרוב לתלמידים לאלפים, כאשר נודע ומפורסם לכל בני אשכנז וצרפת אשר עוד היום נשארו אלי מזוהרו כמלא מחט סדקית ממנו אלמוד לקבוע הלכה ברוב דברי חז"ל
#אגורה (מלשון מגורים) ואשכנה באהלי שם, שם ישבו כיסאות למשפט, יתנו צדקות ה'

## הוצאות
הספר נדפס פעמים רבות ולאחרונה "ספר האגור השלם" מהדורת ר' משה הרשלר, ירושלים תש"ך, בצירוף מבוא והערות. את מהדורה זו ביקרו רד"ץ הילמן ויעקב שפיגל וטענו שהמהדורה חסרה ואינה תואמת את הדפוס הראשון.

## קישורים חיצוניים
* 
* 
* 

## הערות שוליים

אגור